Fodboldkampen søndag eftermiddag på Brøndby Stadion mellem Brøndby og FC København endte i voldsomme uroligheder.

Balladen startede, da en vred gruppe hooligans kastede med sten og brugte tåregas mod politiet. Optøjerne begyndte kort efter Superliga-kampen, som sluttede med, at FC København vandt over Brøndby med 1-0.

I forbindelse med sammenstødene er i alt syv personer blevet anholdt og fem politifolk er kommet til skade efter at være blevet ramt af sten og andet kastskyts.

Københavns Vestegns Politi lagde sig imellem og forhindrede et sammenstødet mellem en fangruppering og en anden fangruppering, her blev en politimand ramt af store sten på benet og underkroppen. Han er nu indlagt på Hospitalet.

Der er cirka 70 sager efter dagens uroligheder, hvor betjente har anmeldt, at de er blevet ramt af sten eller udsat for øvrig vold.

Alle sagerne efterforskes nu af Københavns Vestegns Politi, som blandt andet vil bruge videomateriale fra efter kampen til at finde gerningsmændene.

Alle uromagere registreres

Uroen var værst omkring Bodega Hovsa på Seminarievej, som er et tilholdssted for Brøndby-tilhængere.

- Der er fortsat en del personer og fans inde på bodega Hovsa. De skal allesammen registreres med navn og have taget deres billede, før de må forlade området, fortæller DR Nyheders reporter Anne-Dorte Rosgaard, som står omkring 50 meter fra bodegaen Hovsa.

Hun tilføjer, at de fans, der får lov til at forlade bodegaen, går stille og roligt væk fra området.

- Bodegaen ligger lige over for et villakvarter og en kirke, så folk står uden foran deres huse og følger med. Men der er stile og roligt nu, fortæller Anne-Dorte Rosgaard.

Men trods den rolige stemning, er der stadig meget politi tilstede, alene fra hvor reporteren står, kan hun tælle otte vogne.

- Her er stadig kampklædt politi og et par teknikere, som går og samler ind, siger hun.

Flere anholdelser af fans

Kommunikationsmedarbejder Claus Buhr fra Københavns Vestegns Politi siger til DR Nyheder, at politiet i løbet af eftermiddagen har foretaget flere anholdelser.

- Jeg kender ikke det nøjagtige antal lige nu, men vi har foretaget anholdelser i området, siger han.